Sbrt. § 3, stk. 1 er endamálið hjá Ílegusavninum at skipa, byggja upp og fyrisita Vevnaðarskránna, Diagnosuskránna og Ættarbandsskránna og viðgera umsóknir um loyvi til at granska í upplýsingunum í skráunum, herundir at krevja gjald fyri tær veitingar og upplýsingar, sum Ílegusavnið gevur atgongd til. Tískil er Ílegusavnið í høvuðsheitum ikki ein granskingarstovnur, men heldur ein samskipandi eind innan heilsuverkið, ið hevur sum uppgávu at fáa uppbygt nevndu skráir, gera møguligar forkanningar og annars at viðgera umsóknir til at granska í upplýsingunum. Um verkætlanir viðføra vitan, ið onkursvegna kann handilsgerast, verður í sambandi við verkætlanir tryggjað, at føroyska heilsuverkið eigur rætt til ein part av møguligum ágóða/virði.